แฟรนไชส์ Fast and Furious
Fast and Furious ภาพยนตร์เรื่องนี้ มีมาแล้ว 8 ภาค ถือเป็นแฟรนไชส์ภาพยนตร์ที่ทำรายได้สูงเป็นลำดับต้นๆ เรื่องราวนี้เป็นอย่างไร มีความเร็ว แรง เหมือนชื่อภาพยนตร์แค่ไหน ลงทุนแมนจะเล่าให้ฟัง
23 ส.ค. 2561

แฟรนไชส์ Fast and Furious / โดย ลงทุนแมน
Fast and Furious ภาพยนตร์เรื่องนี้ มีมาแล้ว 8 ภาค
ถือเป็นแฟรนไชส์ภาพยนตร์ที่ทำรายได้สูงเป็นลำดับต้นๆ
เรื่องราวนี้เป็นอย่างไร
มีความเร็ว แรง เหมือนชื่อภาพยนตร์แค่ไหน
ลงทุนแมนจะเล่าให้ฟัง
 
The Fast and The Furious ออกฉายครั้งแรกเมื่อ 22 มิ.ย. 2001
ปัจจุบันผ่านมาแล้ว 18 ปี มีภาคต่อรวมทั้งหมด 8 ภาค
แต่ละภาค ฝ่ายพระเอกจะมีภารกิจที่สนุก ตื่นเต้น แตกต่างกันออกไป โดยมีฉากซิ่งรถ รวมทั้งบทแอคชั่น และระเบิดทำลายล้างมากมาย
เนื้อเรื่อง เริ่มจาก ไบรอัน โอคอนเนอร์ (แสดงโดย พอล วอร์คเกอร์) เป็นตำรวจแฝงตัวเข้าไปในแก๊งซิ่งรถ ซึ่งมีหัวหน้าคือ โดมินิค โทเร็ตโต้ (แสดงโดย วิน ดีเซล) แต่สุดท้ายไบรอัน ได้ปล่อยให้ ดอม หนีไป เพื่อตอบแทนที่ได้ช่วยเหลือเขาหลายๆ เรื่อง
จากภาพยนตร์ที่เป็นการแข่งรถธรรมดา ภาคหลังๆ เริ่มออกแนวแอคชั่นมากขึ้น
โดยฝ่ายพระเอก ต้องสู้ศัตรูที่ร้ายกาจ มีการขโมยสินค้าหรือข้อมูล เพื่อยับยั้งแผนการก่อการร้ายหรือวินาศกรรมต่างๆ ซึ่งยิ่งใหญ่ไปถึงระดับระเบิดนิวเคลียร์ รวมทั้งถูกไล่ล่า แก้แค้น จากทั้งฝั่งตำรวจและผู้ร้าย
 
ภาพยนตร์ Fast and Furious ทำรายได้รวมไปเท่าไร?
ภาค 1 : The Fast and the Furious (ฉายปี 2001) ต้นทุน 1,260 ล้านบาท รายได้ 6,900 ล้านบาท
ภาค 2 : 2 Fast 2 Furious (ฉายปี 2003) ต้นทุน 2,500 ล้านบาท รายได้ 7,800 ล้านบาท
ภาค 3 : The Fast and the Furious : Tokyo Drift (ฉายปี 2006) ต้นทุน 2,800 ล้านบาท รายได้ 5,300 ล้านบาท
ภาค 4 : Fast & Furious (ฉายปี 2009) ต้นทุน 2,800 ล้านบาท รายได้ 12,000 ล้านบาท
ภาค 5 : Fast Five (ฉายปี 2011) ต้นทุน 4,200 ล้านบาท รายได้ 20,800 ล้านบาท
ภาค 6 : Fast & Furious 6 (ฉายปี 2013) ต้นทุน 5,300 ล้านบาท รายได้ 26,200 ล้านบาท
ภาค 7 : Furious 7 (ฉายปี 2015) ต้นทุน 6,300 ล้านบาท รายได้ 50,300 ล้านบาท
ภาค 8 : The Fate of the Furious (ฉายปี 2017) ต้นทุน 8,300 ล้านบาท รายได้ 41,000 ล้านบาท
สรุปแล้ว ณ ตอนนี้ ภาพยนตร์แฟรนไชส์ Fast and Furious รวมทั้ง 8 ภาคหลัก มีต้นทุน 33,460 ล้านบาท ทำรายได้ไป 170,300 ล้านบาท มีกำไรทั้งสิ้น 136,840 ล้านบาท
ถ้าให้นับแล้ว Fast and Furious ถือเป็นแฟรนไชส์ภาพยนตร์ที่ทำรายได้สูงที่สุดเป็นอันดับ 7 ในประวัติศาสตร์
โดยภาพยนตร์ที่อันดับสูงกว่าคือ 1. Marvel 2. Star Wars 3 Harry Potter 4. James Bond 5. The Lord of the Rings และ 6. X-Men
 
ที่น่าสนใจคือ ภาพยนตร์เรื่องนี้ ไม่เคยขาดทุน และในภาคหลังๆ รายได้ยิ่งสูงขึ้น อาจเป็นเพราะภาพยนตร์เลือกที่จะนำเสนอเนื้อหาที่เป็นการรวมกลุ่มกันทำภารกิจของพระเอก ซึ่งไม่ใช่แค่การแข่งรถ แต่มีการบุกไปสถานที่ใหม่ๆ แม้กระทั่งสู้กับ รถถังหรือเรือดำน้ำ จึงเป็นอีกจุดที่น่าสนใจ ว่าภาคต่อไป จะสู้กับอะไร
ด้วยเหตุนี้ จึงไม่น่าแปลกใจที่จะมีการทำภาคต่อ เพราะตราบใดที่ภาพยนตร์ยังทำเงินได้ดี เป็นที่นิยม มันจึงคุ้มค่าที่จะลงทุนนั่นเอง โดยภาค 9 และ 10 วางกำหนดฉายในปี 2020 และ 2021 ตามลำดับ
ทว่าการทำธุรกิจนี้ ก็มีความเสี่ยงเช่นกัน นั่นคือ จุดขายอย่างนักแสดงนำของเรื่อง
อย่างที่ทุกคนทราบว่า พอล วอร์คเกอร์ เกิดอุบัติเหตุทางรถยนต์ จนเสียชีวิตไปเมื่อปี 2013 ทำให้อนาคตของภาพยนตร์นี้ ถูกตั้งคำถาม แต่ก็ได้มีการดำเนินเนื้อเรื่องต่อ โดยให้ไบรอัน แยกไปมีชีวิตครอบครัว
นั่นเป็นสาเหตุทำให้ภาค 7 มีรายได้ที่สูงมาก เพราะมีทั้งความสนุก ปนความเศร้า จนเป็นที่มาของฉากในตำนาน ที่ไบรอันและดอม ขับรถแยกกันไปคนละเส้นทาง
แต่ถ้าหากว่า ตัวหลักคนอื่น เช่น วิน ดีเซล หรือ ดเวย์น จอห์นสัน เลิกรับเล่น หมดสัญญา หรือแก่ตัวไป ก็อาจทำให้ภาพยนตร์อาจหมดความน่าดึงดูดไปพอสมควร ซึ่งนั่นอาจเป็นตอนจบของแฟรนไชส์ก็เป็นได้
 
ปิดท้ายบทความนี้ ด้วยข้อมูลที่น่าสนใจ
ทราบหรือไม่ว่า Fast and Furious สร้างความเสียหายไปเท่าไร?
หากยังไม่นับรวมภาค 8 จำนวนสิ่งของที่ได้รับผลกระทบจากภาพยนตร์เรื่องนี้ มีดังนี้
มีรถยนต์ ที่เสียหาย 169 คัน และถูกทำลายอีก 142 คัน
มียานพาหนะอื่นๆ (เช่น รถถัง เฮลิคอปเตอร์) ถูกทำลายไป 37 พาหนะ
มีตึก ที่เสียหาย 53 ตึก และถูกทำลายอีก 31 ตึก
มีสิ่งของ ได้รับความเสียหาย 432 ชิ้น
โดยมีการประเมินว่า ถ้าทั้งหมดเป็นเรื่องจริง จะคิดเป็นค่าความเสียหายทั้งหมด 18,000 ล้านบาท
และกว่า 60% เป็นฝีมือของฝ่ายพระเอก..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
 
References
-
-
-
[9302].